עזון

עַזּוּן (בערבית: عزّون) היא עיירה פלסטינית, במרכז השומרון, בשטח הרשות הפלסטינית, על הדרך בין שכם לקלקיליה (כביש 55). 8 קילומטרים מזרחית לקלקיליה ושייכת לנפת קלקיליה. מזרחית לה נמצאת קרני שומרון ומערבית לה נבי אליאס ואלפי מנשה. דרומית לה כפר ת'ולת' וסניריא.

בעיירה עברה הדרך העתיקה בין יפו לשכם, שהפכה מאוחר יותר לכביש 55. רוב תושביה מוסלמים ומיעוטם נוצרים .

בעקבות התגברות מעשי טרור כנגד יהודים מצד תושבי הכפר, נסלל באמצע שנות ה-90, קטע כביש העוקף את עזון מצפון. עד אז הכביש הראשי, כביש 55, עבר דרך הכפר עזון. עם השנים, נבנו בתים קרובים יותר לכביש העוקף מצפון, ובהתאמה התגברו אירועי טרור רבים כלפי יהודים הנוסעים בכביש 55, בעיקר אירועי זריקות אבנים המתרחשים על בסיס יומיומי.

היסטוריה
העיירה בנויה על תל קדום שהיה מיושב עוד מתקופת הברזל בארץ ישראל. בסקר ארכאולוגי שנערך בכפר לאחר מלחמת ששת הימים, נמצאו חרסים מתקופת הברזל ב' (ימי ממלכת ישראל), התקופה ההלניסטית, הרומית-ביזנטית, ימי הביניים והתקופה העות'מאנית.

בעזון נמצאה כתובת קבר של וטרן רומאי המתוארכת למאה השנייה או השלישית

העיירה המודרנית הוקמה ככפר במאה ה-18 על ידי כפריים מחמולת בני צעב.

יש שני מקורות אפשריים לשם הכפר. האפשרות הראשונה היא שיבוש של המילים עין אל-עז והאפשרות השנייה שנראית לו הגיונית יותר היא שמקור המלה עזון הוא במלה הארמית עז, כלומר חזק ואיתן ואלו היו שתי תכונות שאפיינו את בני המקום.

בשנת 1799 לאחר שנפוליאון, כבש את יפו ופנה צפונה לכיבוש עכו, החלק המזרחי של שדרת המסע נגרר לקרב, בוואדי עזון עם לוחמים מעזון וכל כפרי הסביבה, בפיקוד עבד אל-מריחה (عابد المريحة) מאנשי עזון. הצרפתים הסתבכו בצמחיה העבותה שבתחתית וואדי עזון והלוחמים הכפריים תקפו אותם מלמעלה והציתו את צמחיה. המפקד הצרפתי נהרג והחיילים הצרפתים נסוגו לכיוון מישור החוף.

במלחמת העולם הראשונה הכפר שימש בסיס של צבאות טורקיה וגרמניה. לאחר מלחמת העצמאות היה בו מחנה של צבא ירדן.

במפקד האוכלוסין של שנת 1931 היו בו 994 תושבים ו-218 בתים נושבים. לפי מפקד 1967, מספר תושביו היה 2,111.

במהלך השלטון הירדני שכן במקום מחנה צבאי ירדני, בו שירתו חלק מתושבי עזון. ב-1954 נרצח חקלאי בשדות רעננה-כפר סבא, ככל הנראה ע"י חייל ירדני ממחנה עזון. בעקבות זאת ערך צה"ל את פעולת התגמול "ברוך 1" נגד המחנה הצבאי בעזון, שבה נהרגו מספר חיילים ירדניים וחייל צה"ל יצחק ג'יבלי נפל בשבי הירדני.

לאחר 1967
בעקבות מלחמת ששת הימים ב-1967, הכפר עבר משליטה ירדנית לישראלית. לפי מפקד 1967, מספר תושביו היה 2,111

בספטמבר 1968 נחנך בכפר סניף של דואר ישראל ומפעל מים.

לאחר הסכם אוסלו, השטח הבנוי של עזון והכפרים הסמוכים אל מורק ובית מקדום סווג כשטח B.

בזמן האינתיפדה השנייה בשנת 2003, החלה ישראל בהקמתה של גדר הפרדה, השטח שבין העיירה למטעי הזיתים שלה הופקע בצו תפיסה צבאי לצורך בניית הגדר.

חינוך
בעזון שבעה בתי ספר, חמישה מתוכם הם בתי ספר יסודיים והשניים הנוספים הם תיכונים, אחד לבנים ואחד לבנות.

ח'רבת עזון 
קבוצה מתושבי עזון, נדדה במאה ה 19 והקימה על גבעת טָבְּסוּר- "מאחז" בשם ח'רבת עזון (כיום שכונת "נאות שדה" ברעננה). בעקבות איומי ההגנה, תושבי המקום ברחו במלחמת השחרור לכפר עזון ולמקומות נוספים באזור.

קישורים חיצוניים

הערות שוליים

נפת קלקיליה
הרשות הפלסטינית: יישובים
עיירות